NEWS จี้ ตลท.-กลต. ตรวจสอบกรณี NMG ไม่ให้ผู้ถือหุ้นเข้าร่วมประชุม
NEWS จี้ ตลท.-กลต. ตรวจสอบกรณี NMG ไม่ให้ผู้ถือหุ้นเข้าร่วมประชุม
19 พ.ค. 2558

ผู้สื่อข่าวรายงานว่า วันนี้ (19 พ.ค.) บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ได้ส่งตัวแทนเข้ายื่นหนังสือต่อตลาดหลักทรัพย์แห่งประเทศไทย (ตลท.) เพื่อให้เร่งรัดการพิจารณาและดำเนินการ กรณีที่ปรากฏข้อเท็จจริงว่าประธานที่ประชุมของบริษัท เนชั่น  มัลติมีเดีย กรุ๊ป จำกัด (มหาชน) หรือ NMG ไม่อนุญาตให้ผู้ถือหุ้นหลายรายรวมทั้ง NEWS เข้าร่วมประชุมสามัญผู้ถือหุ้นประจำปี 2558 ในวันที่ 29 เมษายน 2558 ทำให้ผู้ถือหุ้นดังกล่าวไม่สามารถใช้สิทธิออกเสียงในการประชุมผู้ถือหุ้น อันเป็นสิทธิขั้นพื้นฐานของผู้ถือหุ้นได้ ทั้งๆ ที่โดยข้อเท็จจริงปรากฎโดยชัดแจ้งว่าผู้ถือหุ้นที่ไม่ได้รับอนุญาตให้เข้าร่วมประชุมรวมทั้ง NEWS เป็นผู้ถือหุ้นโดยชอบด้วยกฎหมาย และมีสิทธิในการเข้าร่วมประชุมเพื่อออกเสียงในที่ประชุมใหญ่ผู้ถือหุ้นได้
นอกจากนี้ ตามหนังสือชี้แจงต่อตลาดหลักทรัพย์ฯ ของ NMG ฉบับลงวันที่ 6 พฤษภาคม 2558 ได้มีการแนบรายชื่อผู้ถือหุ้นที่ไม่ได้รับอนุญาตให้เข้าร่วมประชุม และมีการกล่าวอ้างว่า  NEWS ได้เข้าถือหุ้นโดยไม่ชอบด้วยกฎหมายในหลายๆประเด็น ทั้งๆที่ในบางเรื่องได้มีข้อยุติจากหน่วยงานที่เกี่ยวข้องแล้ว แต่ NMG ไม่ยอมรับคำวินิจฉัยดังกล่าวเป็นการแสดงการไม่เคารพกฎเกณฑ์ และไม่ปฏิบัติตามคำวินิจฉัยของหน่วยงานที่เกี่ยวข้อง
รวมทั้งยังได้มีการจินตนาการคาดการณ์เหตุการณ์ในอนาคตหลายประการ ซึ่งยังไม่เกิดขึ้นจริง และไม่มีเหตุการณ์หรือเหตุผลใดๆมาพิสูจน์ เป็นการใช้อคติมาสรุปเหตุการณ์ ทำให้เกิดการริดรอนสิทธิของผู้ถือหุ้นหลายราย ทำให้บริษัทได้รับความเสียหาย เสื่อมเสียชื่อเสียงทางธุรกิจ และเป็นการกระทำที่มิใช่เพื่อประโยชน์แก่ผู้ถือหุ้นทุกกลุ่ม แต่หากเป็นไปเพื่อประโยชน์ของผู้ถือหุ้นกลุ่มของตนและกรรมการบริหารพวกพ้องของตนอย่างเห็นได้ชัดซึ่งถือเป็นการกระทำผิดตามกฎหมายอาญา ตามพระราชบัญญัติหลักทรัพย์และตลาดหลักทรัพย์ พ.ศ.2535 (รวมที่แก้ไขเพิ่มเติม) และยังจะส่งผลกระทบอย่างร้ายแรงถึงความเชื่อมั่นของนักลงทุนทั้งในและต่างประเทศที่จะเข้าลงทุนกับบริษัทจดทะเบียนในตลาดหลักทรัพย์ฯ
ทั้งนี้บริษัทจึงมีความประสงค์ที่จะร้องเรียนและและขอให้ตลาดหลักทรัพย์ฯ เร่งรัดดำเนินการพิจารณาความผิดของกรรมการบริษัท NMG ตามกฎหมาย  ขอให้สั่งให้ NMG ดำเนินการจัดการประชุมสามัญผู้ถือหุ้นประจำปี 2558 ใหม่ โดยมิให้จำกัดสิทธิผู้ถือหุ้น ตามบัญชีรายชื่อแนบท้ายหนังสือ ฉบับลงวันที่ 6 พฤษภาคม 2558  รวมถึงผู้ถือหุ้นรายย่อยอื่นๆ ทุกราย และให้การจัดประชุมเป็นไปตามหลักการกำกับดูแลกิจการที่ดี
นอกจากได้ยังได้ยื่นหนังสือต่อคณะกรรมการกำกับหลักทรัพย์และตลาดหลักทรัพย์ (กลต.) เพื่อร้องทุกข์กล่าวโทษให้ดำเนินคดีอาญาต่อบริษัท เนชั่น มัลติมีเดีย กรุ๊ป จำกัด (มหาชน) นายสุทธิชัย แซ่หยุ่น และคณะกรรมการบริษัทรวมทั้งสิ้น 10 ราย
รวมไปถึงบุคคลซึ่งร่วมกระทำการหรือสนับสนุนให้กระทำการกับผู้ถูกกล่าวหาด้วยในข้อหาความผิด ตามพระราชบัญญัติหลักทรัพย์และตลาดหลักทรัพย์ พ.ศ. 2535 และที่แก้ไขเพิ่มเติม ฐานเป็นกรรมการบริหารของบริษัท ร่วมกันโดยทุจริต ไม่ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต เพื่อให้ตนเองหรือผู้อื่นได้รับประโยชน์จากการฝ่าฝืนหรือไม่ปฏิบัติหน้าที่ดังกล่าว ตามมาตรา 89/7,281/2 และ/หรือ ฐานเป็นกรรมการ
ซึ่งรับผิดชอบในการดำเนินงานของนิติบุคคลใดตามพระราชบัญญัตินี้ กระทำการเพื่อแสวงหาประโยชน์ที่มิควรได้โดยชอบด้วยกฎหมายเพื่อตนเอง หรือผู้อื่นอันเป็นการเสียหายแก่นิติบุคคลนั้น ตามมาตรา 311 และ/หรือ ฐานความผิดอื่นๆ ที่เกี่ยวข้องในหลายกรรมหลายวาระ เช่น การเปลี่ยนแปลงวาระสำคัญ  คือ การจ่ายเงินปันผลระหว่างกาลแทนที่การจ่ายเงินปันผลประจำปีโดยมิได้ปฏิบัติตามกฎหมาย แต่ได้ใช้ช่องทางของกฎหมายที่มีอยู่
เป็นผลให้นายสุทธิชัย แซ่หยุ่น นายเสริมสิน สมะลาภา ตลอดจนกรรมการของ NMG และพวกพ้องได้ประโยชน์จากการเปลี่ยนแปลงมติในครั้งนี้ การไม่ยินยอมให้ผู้ถือหุ้นหลายรายเข้าร่วมประชุมสามัญผู้ถือหุ้น โดยไม่ยอมรับการลงทะเบียนเข้าประชุมหน่วงเหนี่ยวกักขังให้อยู่ในส่วนห้องที่มีพื้นที่จำกัด ไม่ยอมให้เอกสารประกอบการลงทะเบียนหรือเอกสารการลงคะแนนเสียและมอบหมายให้ชายฉกรรจ์จำนวนมากหน่วงเหนี่ยวขัดขวางการลงทะเบียนและปิดกั้นประตูทางเข้าห้องประชุม รวมทั้งคณะกรรมการของบริษัท ได้ดำเนินการจัดประชุมไปโดยไม่ชอบด้วยกฎหมาย จึงได้ขอให้ทางกลต.พิจารณาดำเนินการสอบสวนและพิจารณาสั่งคดีต่อไป